Imtella' Settembru 8, 2021 Rapport: Massimo Axisa Timmaġnak tbigħ id-dar, titlaq mix-xogħol, u tmur tgħix ġo vann li bih tmur fejn jieħdok ir-riħ? Din hija l-avventura ta' koppja Maltija, Chris Borg u Charmaine Formosa, li ddeċidew li jħallu ħajjithom f'Malta warajhom, u issa ilhom xahar u nofs iduru fl-Ewropa. Safra li ma tintemm qatt. Hekk tista' tiġi deskritta l-avventura li qed jagħmlu bħalissa l-koppja Maltija Chris Borg u Charlene Formosa, li darba fost l-oħrajn iddeċidew li jbigħu d-dar u l-karozzi, jixtru vann, u jgħixu fih waqt li jduru madwar id-dinja. Chris, li jaħdem bħala fotografu speċjalizzat fuq l-ivvjaġġar, jista jibqa' jagħmel xogħlu mil-liema pajjiż ikunu. Ma' Television Malta qalu li l-idea li jagħmlu din l-avventura ġiethom sentejn ilu, bil-pjani jitħarbtu iżda minħabba l-pandemija. Issa ilhom l-aħħar ġimgħat iduru madwar l-Ewropa. "Naħseb bdiet xi sentejn ilu, konna qed insiefru ta' spiss fuq xogħol u anke fuq vaganzi, u konna naraw dawn il-motorhomes u karavans għaddejjin… u Charlene dejjem xtaqet tgħix barra… però ma kienx hemm post fiss fejn tgħid 'se mmur hemm'… dak iż-żmien ma konniex nafu x'se nixtru eżatt, imma qisna ridna xi ħaġa li noqgħodu nduru biha flok noqgħodu ġejjin u sejrin Malta." Chris u Charlene qalu kif kellhom jaddattaw għal vann b'tul ta' seba' metri, li iżda xorta waħda għandu fih kċina, sodda, u kamra tal-banju. Spjegaw kif għalihom, u għall-kelba tagħhom, din kienet bidla kbira, minħabba li kellhom jidraw jgħixu f'iktar ċokon, u b'inqas kumdità. It-tnejn qalu kif xi ħaġa bħal din toffri għadd ta' sfidi, u li jinħtieġu preparamenti kbar. Qalu iżda li l-esperjenza li għaddejjin minnha ma jibdluha ma' xejn. "Il-pandemija affetwatna ħafna lilna, għal fatt li ma stajna nagħmlu xejn… l-idea kienet hemm imma ma stajna nagħmlu xejn. Allura dejjem nistennew, nistennew, u qisek tipprepara ruħek għaliha… però trid tkun tixtieq li dejjem tagħmel xi ħaġa bħal din." Il-koppja issa jinsabu r-Repubblika Ċeka, u meta mistoqsija jekk din hux se ssir l-istil ta' ħajja għal għomorhom, qalu li ma jeskludu xejn, u li m'għandhomx pjani konkreti għall-futur. Fl-aħħar nett, Chris u Charlene appellaw lil dawk kollha li għandhom f'moħħhom jagħmlu xi ħaġa simili sabiex minkejja l-isfidi li din l-avventura ġġib magħha, għandhom isibu l-ħeġġa u jagħmluha. Qalu li l-ħolma tagħhom fil-bidu dehret tqila ferm, waqt li issa qed jgħixu l-isbaħ ħajja tagħhom.